Nettiporno on tullut valtavirtakulttuuriimme – pysyäkseen. Pieni vastavirtaan uiva joukko pyrkii pitämään esillä pornon haittoja ja mahdollisuutta elää ilman kiihottavaa kuvastoa, silti seksistä nauttien. Monet heistä ovat itsekin kärsineet pornoriippuvuudesta, kuten tapaamamme helsinkiläinen Roni. Videolla Roni kertoo riippuvuudestaan ja pitkästä paranemisen tiestä.

Seksuaalisesti stimuloivan sisällön esittämisessä on tapahtunut valtava muutos viimeksi kuluneen puolen vuosisadan aikana. Erityisen nopeaa muutos on ollut internetin ja älypuhelimen tulon myötä viime vuosikymmenen ajan. Pornoriippuvuuteen muutos ei ole tuonut ainakaan lääkettä.

Erilaisia pornografiaa moraalisyistä vastustavia tahoja on ollut aina, mutta uuden polven pornokriitikot pyrkivät yhdistämään tieteellisen tiedon henkilökohtaisiin kokemustarinoihin perustellessaan pornon haitallisuutta tai turhuutta. Kaiken lisäksi sen voi tehdä nyt netissä tyylikkästi ja katu-uskottavasti. Esimerkiksi Fight the New Drug (siirryt toiseen palveluun) -sivusto on toteutettu visuaalisesti kiinnostavaksi taiteilijoiden, graafikoiden, elokuvantekijöiden ja kirjoittajien ammattitaidolla.

Ronikin selätti pornografian

Tapasimme helsinkiläisen Ronin, joka taisteli vuosia sitkeän pornoriippuvuuden kanssa. Roni on yksi monista, jotka ovat päättäneet hankkiutua eroon tavasta katsoa pornoa. Roni aloittaa tarinansa, kuten moni muukin aloittaisi:

– Mun ensikosketus pornoon oli 8-vuotiaana, kun meidän pihan pojat oli löytäny sellasen lehden jostain ja piilottanu sen metsään. Sit me käytiin aina välillä salaa sitä selailemassa.

Kaksitoistavuotiaana Roni löysi melkein vahingossa pornosivut ja masturbaation maailman.

– Pornonkäyttö syveni oikeastaan saman tien. Aloin etsiä aina vaan uusia mahdollisuuksia pornonkäyttöön, Roni muistelee.

Nyt Roni on kolmeakymppiä kohti porskuttava, pornosta vapaa aviomies ja pian syntyvän lapsen isä. Hän haluaa jakaa kokemuksensa muiden rohkaisemiseksi.

Me ajatellaan et porno on se ongelma. Mut se porno on usein vaan se, millä lääkitään jotain syvempää ongelmaa. Mäki voin sanoa, et porno on ollu mulle turruttaja. Roni

Porno kuin uusi huume

Yksi näkyvimmistä pornonvastustajista, Fight the New Drug -liike, sai alkunsa Yhdysvalloissa vuonna 2008, kun joukko nuoria opiskelijamiehiä päätti tehdä jotain asialle, joka heitä kaikkia oli vaivannut. He päättivät sanoa sanottavansa pornografiasta.

Perustajien mukaan porno on aihe, josta ihmisillä on vahvoja mielipiteitä, mutta josta ei oikeasti käydä yhteiskunnassa aitoa keskustelua. Liike alkoi Facebook-ryhmästä, joka saavutti pian suosiota maailmanlaajuisesti tieteelliseen tietoon ja pornoriippuvaisten elämäntarinoihin perustuvan kampanjointinsa ansiosta. Nettisivut tarjoavat laajan katsauksen siitä, miten porno vahingoittaa kolmella tasolla: aivoissa, ihmissuhteissa ja yhteiskunnassa.

"Uuden huumeen" vastustajien ei ole tarkoitus viedä pornoa pois aikuisilta, jotka pornon haitat tiedostettuaankin päättävät katsoa pornoa. He eivät politikoi eivätkä aja pornon kieltoa yhteiskunnassa.

Fight the New Drug on voittoa tavoittelematon, poliittisesti ja uskonnollisesti sitoutumaton järjestö. Liike sanoo jatkossakin taistelevansa yhteiskunnallisen muutoksen ja todellisen inhimillisen rakkauden ja seksin puolesta.

NoFap laittaa masturboinninkin pannaan

Toinen kannattajia kerännyt pornovastainen netti-ilmiö on vuonna 2011 alkunsa saanut NoFap-yhteisö. Sillä on 186 000 jäsenen yhteisönsä alkuperäisessä ilmestymispaikassaan Reddit-yhteisöpalvelussa (siirryt toiseen palveluun) sekä oma erillinen nettisivunsa (siirryt toiseen palveluun).

Yhteisön jäsenet kutsuvat itseään Fapstronauteiksi. He ovat värikäs joukko pornon ja masturboinnin ajoittaisia tai lopullisia totaalikieltäytyjiä. Fapstronauteista suurin osa on alle 25-vuotiaita. Heistä noin 90 prosenttia on miehiä ja noin 80 prosenttia uskonnollisesti sitoutumattomia. Vuonna 2012 NoFapin jäsenten kansallisuusjakaumassa oli 51 prosenttia yhdysvaltalaisia, yhdeksän prosenttia kanadalaisia, yksi prosentti eteläamerikkalaisia, 25 prosenttia eurooppalaisia, viisi prosenttia australialaisia ja yksi prosentti jäsenistä oli Lähi-idästä, Intiasta ja Kaakois-Aasiasta kustakin.

Fapstronauttien syy pornosta kieltäytymiseen voi olla pornoriippuvuudesta vapautuminen tai vaikkapa yleinen elämänlaadun ja ihmissuhteiden parantaminen. Fapstronautit kertovat netissä kokemuksiaan siitä, mitä pornonkäyttö on tehnyt heille ja mitä pornosta luopumalla on voinut saavuttaa. Tarinat ovat surullisiakin: Jotkut ovat menettäneet parisuhteensa, perheensä ja työnsä masennuksen, ahdistuksen, muistihäiriöiden ja muiden oireiden vuoksi, mutta saaneet elämänsä uudelleen raiteilleen yksinkertaisesti lopettamalla pakonomaisen pornon katselun. Jotkut jäsenistä kuvaavat olevansa jopa "uudestisyntyneitä" pornonkäytön lopetettuaan.

NoFap-nettisivulta löytyy myös paniikkinappula

Masturboinnista pidättäytyminen nostaa miehillä testosteronitasoja, mahdollisesti jopa 45 prosenttia seitsemässä päivässä. Tämä saattaa NoFapin jäsenten kokemuksen mukaan johtaa huomattavaan energisyyden, itseluottamuksen, toimeliaisuuden, keskittymiskyvyn, ajatteluterävyyden, motivaation, itsekunnioituksen, tunne-elämän tasapainon, onnellisuuden ja oman seksuaalisen vetovoiman lisääntymiseen.

Vuonna 2012 NoFap teki kyselytutkimuksen jäsentensä kokemuksista. Seksuaalisesta häiriöstä, esimerkiksi erektiohäiriöstä, kärsineistä jäsenistä 14 prosenttia pääsi eroon häiriöstään kokonaan ja 46 prosenttia saivat häiriöönsä selvää helpotusta masturboinnista ja pornosta kieltäytymällä.

Mä ajattelin et kaikilla se on tätä samaa. Et pornografia monta kertaa päivässä on ihan normaalia. Roni

Suomessa seksuaaliliberaalia yhteiskuntaa ajavan Sexpo-säätiön toiminnanjohtaja seksologi Tommi Paalanen ohittaa NoFap-yhteisön kaltaiset totaalikieltäytyjät laittamalla pornosta kieltäytymisen seksuaalikonservatiivisten kristillisoikeistolaisten piikkiin. Hän kuitenkin sallii pornokieltäytyjillekin oikeuden itse määrätä pornon käytöstään.

– Toki on niitä ihmisiä, joille sellainen kokemus on täysin todellinen. Mutta siellä on myös mukana taustavoimia, jotka haluaisivat ajaa tämän saatanallisen paheen ja tapain turmeluksen jonnekin helvetin syövereihin, mistä se on tullutkin. Tässä on aimo annos politiikkaa mukana, Paalanen tilittää.

Vuonna 1960 koko Jallu-lehdestä ei löytynyt yhtäkään kunnon tissikuvaa. Kuvat muistuttivat nykyajan katumainoksia. Tytti Rintanen / Yle

Masturbointi on nouseva trendi

Pornotutkimus on haaste Pornografiaksi luokitellaan välittömään fyysiseen tyydytykeen tähtäävä materiaali.

Vuosittain julkaistaan pornoa positiivisessa ja negatiivisessa valossa esitteleviä tutkimustuloksia.

Pornokriitikot ovat useimmiten arvoiltaan konservatiivisia, kun taas pornomyönteiset arvoliberaaleja.

Pornon puolustajien tutkimukset pyrkivät todistamaan tyhjäksi pornonkäytön ja seksuaalisen väkivallan yhteyden.

Pornokriittiset tahot tutkivat mielellään pornon suurkuluttajien aivokemiassa tapahtuvia muutoksia.

Pornoriippuvuuden määrittely on asiantuntijoille edelleen kiistakapula.

Jotkut pitävät pornoriippuvuutta myyttinä vedoten seksuaalisessa halun yksilölliseen vaihteluun.

Pornoteollisuuden laajuudesta, liikevaihdosta ja toimintatavoista on hyvin vaikea saada tietoa.

Pornoteollisuudessa liikkuvan rahan arvioitiin olevan jo vuosikymmen sitten lähes kaksi kertaa Suomen valtionbudjetin verran.

Eräs tutkimuksen ongelmista on ironisesti, että pornoa katsomattomien vertailuryhmää ole saatavilla.

Vuoden 2007 Finsex-tutkimus kertoo, että Suomessakin masturbaatio on yleistynyt räjähdysmäisesti, kun menneiden vuosien puheet sen haitoista ovat vaienneet. Vuonna 1971 vain 60 prosenttia keski-ikäisistä miehistä ja 30 prosenttia keski-ikäisistä naisista oli silloin tällöin kokeillut masturbaatiota. Vuonna 2007 miehistä 97 prosenttia ja naisista 93 prosenttia kertoi masturboivansa.

Masturbaatio on lisääntynyt myös parisuhteissa elävillä, samalla kun suomalaisten yhdyntämäärät ovat laskeneet. Enemmän seksiä parisuhteeseen toivovat ovat aktiivisia masturboijia. Jonkinlaisessa parisuhteessa elävien miesten masturbaatioaktiivisuus on jopa tuplaantunut viidessätoista vuodessa. Myös keski-ikäisten tai sitä vanhempienkin miesten masturbaation määrä on kaksin- tai jopa kolminkertaistunut. Naisten masturbaatioaktiivisuus on viidessätoista vuodessa tuplaantunut nuorilla naisilla ja kolminkertaistunut keski-ikäisillä naisilla. Naimisissa olevilla naisilla masturbaatioaktiivisuus oli kuusinkertaistunut.

Integratiivisen neurotieteen ja psykiatrian professori Hasse Karlsson Turun Yliopistosta ottaa esiin mielenkiintoisen vertauksen pornon roolista nykyihmisen seksielämässä. Evoluutiobiologit ovat nimittäin osoittaneet, että jos pesiville linnuille tarjotaan niiden omien luonnollisen väristen munien rinnalle teetettyjä värikkäitä ja visuaalisesti kiinnostavampia munia, linnut hylkäävät luonnolliset munansa ja siirtyvät hautomaan keinotekoisia uusia munia.

Jos mä vaikka juttelin jonku naisen kanssa, niin koko sen keskustelun ajan mä saatoin nähdä kaikkia likaisia kuvia. Roni

– Internetkuviossa ollaan vähän samassa tilanteessa. Selviytymisen kannalta on keskeistä, että tietyt toiminnot, kuten syöminen ja lisääntyminen tuottavat mielihyvää. Teknologia tuottaa kuitenkin supernormaaleja kokemuksia, jotka eivät ole olleet mukana meidän normaalissa biologisessa systeemissä. Silloin käy niin, että niiden uutuusarvo ja mielihyvän tuotanto on niin suuri, että ne tavallaan kaappaavat meidän aivot käyttöönsä. Silloin kyky harkita ja säädellä omaa toimintaa heikkenee, Karlsson selittää.

Tytti Rintanen / Yle

Pornon uusi vastavirta

Pornon vastustajat on perinteisesti lajiteltu feministeihin, konservatiiveihin ja uskonnollisiin. Uusi ilmiö sen sijaan on edellisiin ryhmiin sitoutumattomien erektiohäiriöistä kärsivien nuorten miesten herääminen pornon haittoihin.

Pornovastaisuuden kovaäänisiäkin lipunkantajia on ympäri maailmaa, ja aika-ajoin joku julkisuuden henkilökin ottaa näyttävästi kantaa pornoa vastaan. Hiljattain amerikkalaisen jalkapallon ammattilainen Terry Crew kertoi 12-vuotiaana alkaneesta pornoriippuvuudestaan ja sanoi pornon sekoittaneen hänen elämänsä. Viime vuonna brittinäyttelijä Russell Brand ryhtyi julkisesti vastustamaan pornografiaa. Viime vuonna myös julkaistiin mielenkiintoinen dokumenttielokuva Hot Girls Wanted juuri ja juuri täysi-ikäisten tyttöjen värväämisestä näyttelijöiksi pornoteollisuuteen.

Pornokriittisiä yhdistyksiä, kampanjoita ja nettisivujakin on pilvin pimein, mainittakoon feministiset Stop Porn Culture (siirryt toiseen palveluun), Object: women not sex objets (siirryt toiseen palveluun), Stop Bild Sexism (siirryt toiseen palveluun), No More Page 3 (siirryt toiseen palveluun), seksiriippuvuutta vastustavat Sex Addicts Anonymous (siirryt toiseen palveluun)ja Suomen vastine Nimettömät seksiaddiktit (siirryt toiseen palveluun) sekä kristilliset xxxchurch.com (siirryt toiseen palveluun) ja koukussapornoon.com (siirryt toiseen palveluun). Myös monet prostituutiota ja ihmiskauppaa vastustavista järjestöistä vastustavat samalla pornoteollisuutta ja pornografiaa.

Pornografia on valtavirtamediaa

PornHub, yksi suurimmista pornosivustoista, julkaisee vuosittain käyttötilastojaan, joita voidaan pitää ainakin suuntaa antavina pornonkäytön tilastoina. Vuonna 2015 pelkästään PornHubissa katsottiin 4 392 486 580 tuntia pornoa. Se on kaksi ja puoli kertaa pidempi aika, kuin minkä nykyihminen eli homo sapiens on elänyt maan päällä. PornHubin videoita katsottiin 87 849 731 608 kertaa, mikä tekee 12 katsottua videota jokaista maan päällä nyt asuvaa ihmistä kohti.

Vuoden 1960 Jallu-lehti kumoaa väitteen seksuaalisen kanssakäymisen välttämättömyydestä. Tytti Rintanen / Yle

Suomi on väkiluvultaan maailman 115:nneksi suurin maa. PornHubin latausmäärissä Suomi tuli viime vuonna sijalle 40. Vielä vuonna 2013 Suomi oli päivittäisessä kävijämäärässä maailmanlaajuisesti kolmaskymmenes ja Suomen käyttäjistä 40 prosenttia oli helsinkiläisiä.

Muissa Pohjoismaissa pornoa kulutetaan enemmän, sillä ne sijoittuvat PornHubin listauksessa kymmenen eniten sivulatauksia asukasta kohden tekevän maan joukkoon. Norja oli listauksessa kuudes, Islanti seitsemäs, Ruotsi yhdeksäs ja Tanska kymmenes.

Viime vuonna suomalaiset viettivät PornHubin sivuilla keskimäärin noin 9 minuuttia 21 sekuntia kerrallaan. Sivuston käyttäjistä 23 prosenttia on Suomessa naisia. Vielä vuonna 2013 naisia oli 27 prosenttia sivuston käyttäjistä. Maailman naiskäyttäjien määrän keskiarvo on 24 prosenttia.

Seurustelussa se vaikutti niin et mulle oli luonnollinen ajatus, et rakkaus on yhtä kuin seksi ja et se seksi on semmosta mitä mä oon nähny pornoleffoissa ja et naiset tykkää semmosesta seksistä.

Pornonkatselijoista suurin ikäryhmä ovat ylivoimaisesti nuoret. PornHubin käyttäjistä useampi kuin joka kolmas ilmoitti iäkseen ensimmäisen kuuden vuoden ikähaarukan eli 18–24 vuotta. Seuraavaksi suurimpaan käyttäjäryhmään eli 25–34-vuotiaisiin ilmoittautuu joka neljäs. Käyttäjistä 60 prosenttia on siis alle 34-vuotiaita. PornHubin käyttö vähenee huomattavasti vanhempiin ikäluokkiin mentäessä: 35–44-vuotiaita on 14 prosenttia, 45–54-vuotiaita 11 prosenttia ja 55–64-vuotiaita 9 prosenttia käyttäjistä.

Miehet, jotka ovat tällä hetkellä keski-ikäisiä, tutustuivat pornoon aikanaan lehtiversiona. Heillä riippuvuusongelmat ovat lisääntyneet huomattavasti laajakaistanetin yleistymisen myötä. Yllättäen on väitetty, että vanhemmat miehet kuitenkin toipuvat pornoriippuvuudesta nuoria nopeammin, sillä he eivät ole voineet aloittaa internetpornon kulutusta kovin nuorina.

Jallu-lehti vuodelta 1960 sanoo, että avioliitto voi olla menestynyt, vaikka seksielämä ei aina olisi tyydyttävää. Tytti Rintanen / Yle

Katsotuimmat pornokategoriat ovat Suomessa teiniporno, lesboporno, haluttavat pienten lasten äidit ja anaaliporno. Insestiä sisältävät kategoriat eivät Suomessa pääse katsotuimpien listalle, vaikka ”äitipuoli”, ”siskopuoli” ja ”äiti” olivatkin suosittuja hakusanoja. Teinipornon suosio viittaa siihen, että miehet ovat usein seksuaalisesti kiinnostuneita nuoremmista naisista.

Sit mä aloin pikkuhiljaa tajuta, et eihän tää porno näköjään olekkaan kaikille ihmisille sellanen itsestään selvä asia. Et itse asiassa vaikka nää kristityt ei kato sitä ollenkaan. Roni

Kotimaisen harrastajapornon sivustolla Alastonsuomi.com vieraillaan yli kaksi miljoonaa kertaa kuukaudessa eli yli 24 miljoonaa kertaa vuodessa. Sivulatauksia kertyy yli 85 miljoonaa joka kuukausi.

Seksuaalikulttuurin muutos ällistyttää

Pornon pitkä historia Pornografiaa on useissa historian vaiheissa kielletty tai pidetty moraalisesti arveluttavana.

Pornografia-termi viittasi alun perin kirjoituksiin prostituoiduista.

Heti kun jokin uusi teknologia tulee ihmiskunnan käyttöön, sitä hyödynnetään myös seksuaalisen sisällön tuottamiseen.

Pornoa on ollut seinämaalauksissa, antiikin taiteessa, varhaisessa valokuvassa ja elokuvassa.

Ensimmäisten mustavalkoisten mykkäkomedioiden aikaan tuotettiin "stag filmejä".

VHS-kasettien nopean yleistymisen on uskottu johtuneen siitä, että pornoteollisuus otti ne nopeasti käyttöönsä.

Pornoteollisuus on innokkaasti mukana kehittämässä uutta virtuaalitodellisuutta.

Ensimmäisenä porno sallittiin kirjallisuudessa.

Suomessa kuvallinen porno oli melko tiukasti säädeltyä aina 80-luvulle asti.

Porno tuli täysin lailliseksi vasta 2000-luvun alussa, vaikka edelleen laki kieltää lapsi-, eläin ja väkivaltapornon.

Internetin ja älypuhelinten tulon aiheuttamat mullistukset ovat aiheuttaneet laajaa keskustelua seksitutkimuksen alalla. Seksuaalisesti kiihottavan materiaalin levittäminen ja käyttäminen on helpompaa kuin koskaan. Finsex-tutkimuksen takana oleva Väestöliiton tutkimusprofessori Osmo Kontula on tutkinut suomalaisten pornon käyttöä jo ennen viime vuosien vallankumouksellista muutosta. Hän huomauttaa pornon käsitteen olevan ympäröivään kulttuurin sidonnainen.

– Se, mikä muutama vuosikymmen sitten oli pornoa, ei nykyään enää kenenkään mielestä ole pornoa. Ensimmäiset yhdyntäkuvat tulivat julkisuuteen vasta 80-luvulla. 90-luvullakin porno oli hyvin säänneltyä; monet seksitavat olivat käytännössä kiellettyjä pornossakin, Kontula muistelee.

Vuonna 2015 Suomessa katsotusta PornHubin tarjonnasta 64 prosenttia katsottiin mobiililaitteilla, erityisesti älypuhelimilla. Vuonna 2013 älypuhelimella katsottiin vasta 45 prosenttia.

– Internetpornon käyttö on Suomessa yleistynyt toden teolla paljon ennakoitua myöhemmin eli vasta viime vuosina, Kontula sanoo.

Aukeama vuoden 1960 Jallu-lehdestä. Tytti Rintanen / Yle

Internetin tarjoama nopea langaton tiedonsiirto ja digitaalisten sisältöjen levittäminen on ollut valtava nykyaikaista elämää ja globalisaatiota mahdollistava muutos. Samaan aikaan yhteiskunnassa on tapahtumassa toinenkin merkittävä muutos – nimittäin kuvallistuminen. Uusi sukupolvi kasvaa digiteknologian ja visuaalisuuden kehdossa, jossa syntyy myös nykymuotoinen pornografia.

– Ihmisten oma seksuaalisuus kuvallistuu ja he ovat interaktiivisia internetin kanssa. Porno on saatavilla aina ja se tulee olemaan seksuaalikulttuurissa läpitunkevaa. Monihan on samanaikaisesti pornon tuottaja ja sen kuluttaja, kun puhutaan itse otetuista alaston- tai seksikuvista, Paalanen kuvailee.

Siihen pornon tilalle on tullu esimerkiksi liikunta, ystävät ja ihmiset yleensäkin. Ne jutut tuo hyvällä tavalla sellaista iloa ja hyvän olon tunnetta. Roni

Paalanen myöntää, että kaikissa isoissa yhteiskunnallisissa muutoksissa on aina riskinsä.

– On ihmisiä, jotka ei hallitse tätä hommaa. On ihmisiä, jotka putoavat kelkasta. Ei ole valmiita perinteisiä vanhoja toimintamalleja, joihin voisi nojata erilaisissa tilanteissa, Paalanen sanoo.

Paalasen mielestä niitä, joilla on pornon kanssa ongelmia, on kuitenkin suomalaisista vain muutaman prosentin verran.

– Ihmisellä voi olla pornon kanssa ongelmia, vaikka hänellä ei olisi riippuvuuskäyttäytymistä. Riippuvuus on pitkällä tässä jatkumossa, Paalanen selittää.

Nykyään pornoteollisuudessa on alettu panostaa myös uudella tavalla eettisyyteen. Saatavilla on reilun kaupan pornoa, jossa työntekijöiden oikeudet, läpinäkyvyys ja aito nautinto ovat tärkeässä roolissa. Eettisyysihanne vaikuttaa myös eri vartalomallisten näyttelijöiden valintaan ja videoiden tarinoihin.